
«Ναι στο Καρναβάλι, Όχι στην ηχορρύπανση»
 
Το Δίκτυο Φορέων για την Προστασία από την Ηχορρύπανση καλεί το Δήμο Πατρέων και την Αστυνομία να παρακολουθούν και να παρεμβαίνουν σε παραβατικά φαινόμενα ηχορρύπανσης που υπερβαίνουν τα όρια της διασκέδασης και μετατρέπουν τη μεγάλη γιορτή της πόλης μας – το Καρναβάλι, σε ταλαιπωρία για χιλιάδες συμπολίτες, οι οποίοι δε μπορούν να ησυχάσουν καθόλη τη διάρκεια του 24ωρου από τους κάθε είδους εκκωφαντικούς ήχους κυρίως στο κέντρο της πόλης.

Υπενθυμίζουμε ότι η μουσική στα στέκια των πληρωμάτων αλλά και στα μπαρ και τις καφετερίες του κέντρου της πόλης, που μερικές από αυτές ειδικά οι γειτονικές προσπαθούν με την μεγάλη ένταση να καλύψουν τη μουσική του διπλανού, θα πρέπει να είναι σε ανεκτή ένταση και όχι για όλο το 24ωρο. Μην ξεχνάμε εξάλλου τη δέσμευση των πληρωμάτων από το Νέο Καρναβαλικό Κανονισμό ο οποίος αναφέρει χαρακτηριστικά: «(τα πληρώματα) δε θα προβούν σε ενέργειες που μπορεί να βλάψουν την ομαλή διεξαγωγή των εκδηλώσεων του Πατρινού Καρναβαλιού και των παιχνιδιών του Κρυμμένου Θησαυρού, να θέσουν σε κίνδυνο την υγεία των πολιτών ή να αλλοιώσουν την εικόνα του θεσμού και της πόλης.»
Καλούμε το Δήμο Πατρέων, καθόλη την προσεχή περίοδο μέχρι την τελευταία Κυριακή της Αποκριάς, να επιστήνει την προσοχή στα πληρώματα σχετικά με την ένταση της μουσικής των στεκιών τους και κυρίως κατά τις ώρες της κοινής ησυχίας και να επεμβαίνει σε παραβατικά φαινόμενα. Επίσης, κατά τις εκδηλώσεις που διοργανώνει ο Δήμος Πατρέων, να ελέγχει την ένταση των παραγόμενων decibel ώστε να δίνει το καλό παράδειγμα του σεβασμού των περιοίκων και των ωρών κοινής ησυχίας.

Καλούμε δε την Ελληνική Αστυνομία να συνδράμει προς τη κατεύθυνση της προστασίας των διαβιούντων κ΄εργαζόμενων κατοίκων του κέντρου της πόλης από τους ηχητικούς ρύπους.

Από την πλευρά μας ως Δίκτυο θα κάνουμε ό,τι είναι δυνατόν για να ενισχύσουμε αυτή την προσπάθεια και να ενημερώνουμε αρμοδίως σε περιπτώσεις παρεκτροπών.

